SKRIFTLIG FORESPØRGSEL E-2028/01

af Alexandros Alavanos (GUE/NGL) til Kommissionen

(13. juli 2001)

Om: Mindreårige soldater

Ifølge oplysninger i avisen Financial Times (13.6.2001) findes der 800 000 børnesoldater, og mange af dem befinder sig ikke i lande, som er i krig, men i lande i Den Europæiske Union. 7 000 børn under 18 år gør i Storbritannien tjeneste som soldater og har oven i købet deltaget i krigshandlinger i Kosovo.

Eftersom dette forhold er en krænkelse af børns rettigheder, bedes Kommissionen oplyse:

1. På hvilken måde vil Kommissionen beskytte børns ret til at leve i et sikkert miljø?

2. Hvilke foranstaltninger har den foreslået, der skulle træffes for at imødegå dette forhold i forbindelse med udformningen af protokollen mod anvendelse af børnesoldater på FN's konference i Genève i januar i år?

Svar afgivet på Kommissionens vegne af Anna Diamantopoulou

(4. september 2001)

Kommissionen vil gerne henlede det ærede medlems opmærksomhed på Rådets direktiv 94/33/EF af 22. juni 1994 om beskyttelse af unge på arbejdspladsen(1), som gælder for enhver person under 18 år, hvis arbejdskontrakt eller ansættelsesforhold er defineret i den gældende lovgivning i en medlemsstat og/eller omfattet af en gældende lovgivning i en medlemsstat. Direktivet pålægger medlemsstaterne at sørge for, at unge beskyttes mod de særlige risici for deres sikkerhed, sundhed og udvikling, der skyldes de unges manglende erfaring, manglende bevidsthed om eksisterende eller potentielle risici eller det forhold, at de endnu ikke er fuldt udviklede.

Med hensyn til tvangsrekruttering af børn vil Kommissionen også gerne henlede det ærede medlems opmærksomhed på vedtagelsen i 1999 af Den Internationale Arbejdsorganisations konvention nr. 182 om de værste former for børnearbejde. Konventionen pålægger de lande, som ratificerer den, at træffe øjeblikkelige foranstaltninger til at forbyde og bekæmpe de værste former for børnearbejde. De værste former for børnearbejde defineres i konventionen som omfattende tvungen eller obligatorisk rekruttering af børn til indsats i væbnede konflikter samt, mere overordnet, arbejde, som efter sin beskaffenhed eller de forhold, hvorunder det udføres, må antages at være farligt for unge menneskers sundhed, sikkerhed eller moral. Kommissionen støtter i høj grad Den Internationale Arbejdsorganisations indsats for at fremme en effektiv gennemførelse af konvention nr. 182. I den forbindelse vedtog Kommissionen en henstilling til medlemsstaterne den 15. september 2000, hvori man opfordrer de medlemsstater, der endnu ikke har gjort det, til at ratificere konvention nr. 182. Kommissionen bemærker med glæde, at 87 lande, herunder ni af EU's medlemsstater, på nuværende tidspunkt har ratificeret konventionen.

Kommissionen bemærker ydermere, at EU har udvist beslutsomhed i dette spørgsmål i internationale fora. På det 57. møde i De Forenede Nationers menneskerettighedskommission understregede EU betydningen af den optionelle protokol til Konventionen om Barnets Rettigheder vedrørende børns rolle i væbnede konflikter og opfordrede staterne til i forbindelse med ratificeringen at vedtage de størst mulige krav til frivillig rekruttering i anerkendelse af, at personer på under 18 år har ret til særlig beskyttelse.

Den 12. juni 2001 offentliggjorde koalitionen mod børnearbejde (Coalition to Stop the Use of Child Labour) sin globale rapport om børnesoldater for 2001 (Global Report on Child Soldiers 2001). I rapporten påviser man, at ca. 300 000 børn deltager i væbnet kamp i 41 forskellige lande rundt om i verden. Kommissionen mener, at hvad enten børnene er rekrutteret til kamp af regeringsstyrker, af paramilitære grupper eller af ikke-statslige væbnede grupper, er det en menneskelig tragedie.

Kommissionen kanaliserer konkret støtte til de børn, der er ofre for væbnede konflikter, gennem en række initiativer vedrørende støtte. Et af initiativerne er Det Europæiske Initiativ til Støtte for Demokrati og Menneskerettigheder (kapitel B7-7) i 2000, hvor

man har givet en betragtelig støtte til et projekt, som gennemføres af FN's børnefond (Unicef) i Sierra Leone, vedrørende beskyttelse og reintegration af børn, der har været inddraget i de kæmpende styrker, og andre børn, der er blevet adskilt fra deres familie som følge af konflikten. Man har taget endnu et initiativ inden for rammerne af Fællesskabets humanitære bistand. Børn har altid høj prioritet i forbindelse med Fællesskabets humanitære bistand i 2001, og Europa-Kommissionens Kontor for Humanitær Bistand (ECHO) har siden begyndelsen af 2000 brugt mere end 40 mio. EUR på projekter vedrørende de behov, som unge krigsofre har. På det operationelle plan er man særligt opmærksom på sundhed, uddannelse samt psykologisk og social bistand, fordi de tre områder er kernepunkter i forbindelse med al bistand til børn.

På politisk plan har Kommissionen også tilstræbt at øge sit bidrag til udviklingen af bedre redskaber til hjælp og beskyttelse af børn. I den sammenhæng giver man på nuværende tidspunkt økonomisk støtte til to forskningsprojekter vedrørende børnesoldater. Et af projekterne er en tværfaglig undersøgelse af problemet vedrørende børnesoldater i Afrika (Multidisciplinary study on the problem of child soldiers in Africa), som gennemføres af Røde Kors i Belgien, og som har til formål at udvikle varige, stabile, institutionelle og operationelle interventionsstrategier for Røde Kors. Det andet projekt er det britiske Save the Children-projekt med titlen Child Soldiers and Children Associated with the Fighting Forces: Guidelines for Best Practice (børnesoldater og børn, der har været inddraget i de kæmpende styrker: retningslinjer for bedste praksis), som har til formål at tilvejebringe en vejledning for personer, som arbejder med børnesoldater og i den forbindelse trække på den overordnede erfaring blandt de traditionelle donorer.

(1) EFT L 216 af 20.8.1994.